R5dwMg/zh-wiki-yue-long huggingface dataset:
，簡稱廣醫一院，係中國廣東省廣州市有醫療、教學、科研、保健、康復、院前急救喺埋一齊嘅大型三甲醫院，1903年開辦，有一間總院同一間分院。佢係廣州呼吸疾病研究所、廣州骨科研究所、廣州泌尿外科研究所、廣州醫科大學中西醫結合研究所嘅所在地。
麻鷹捉雞仔係種細路玩嘅集體遊戲。遊戲需要一個人扮麻鷹，一個人扮雞乸，其餘人扮雞仔，頭一位搭住雞乸膊頭，之後一個個搭膊頭，排成一條隊。玩法係麻鷹要捉住雞仔，雞乸就要保護雞仔唔好畀麻鷹捉，喺限時內麻鷹捉晒所有雞仔就當麻鷹贏。
「明朝小說」最大既特色係「章回小說」，「明朝小說」既寫作形式已經好完整，影響咗清朝、民國同埋依家。至於題材同埋內容方面，「明朝小說」既主題主要係歷史、言情、神怪、神魔、公案等。 例如《水滸傳》既題材係來自北宋末年既宋江起義。
香港城巴喺1997年10月接收咗一架澳洲造嘅猛獅24.350城市巴士，配歐盟二型引擎、ZF 5HP600自動波同埋Volgren CR221LD車身。架車喺1997年12月尾出，2015年因壞車，再加上有17年車齡，所以放棄復修同退役。
其後，城巴訂咗多架猛獅24.310城市巴士，配歐盟二型引擎、ZF 5HP590自動波，車身係Volgren CR223LD或荷蘭Berkhof。不過運輸署自1999年初開始限制專利巴士公司擁有嘅巴士數目，令城巴焗住撻訂批車。
九龍巴士接收咗32架俾城巴撻訂嘅猛獅24.310，佢哋喺出街載客之前，車廂被改裝到盡量接近九巴規格，包括將座椅由城巴嘅絲絨皮換成膠皮。其中30架配Berkhof車身嘅巴士喺2000年出，而兩架Volgren CR223LD車身嘅喺2002年出。
香港最大非專利巴士公司冠忠巴士集團喺1999年接收一架俾城巴撻訂、配Berkhof車身嘅猛獅24.310。架車保留城巴規格嘅車廂，包括紅色扶手、LITE Vision電子路線牌同埋Fainsa Cosmic絲絨座椅。
英國Stagecoach喺1999至2000年間引入28架配歐盟二型引擎同埋Jonckheere Monaco車身嘅猛獅24.350低地台雙層客車，用嚟同旗下來往牛津同埋倫敦嘅市際客車服務Oxford Tube升級。
1880年成立嘅東京法學社，係由當時一班法律學家同舊史嘅司法省啲官一齊搞嘅，重搵埋個時日本政府嘅法律顧問、巴黎大學教授Gustave Boissonade嚟做首席教授。嗰陣學社啲人，好多都係呢個法國人嘅門生。
法政大學培養出好多法官、政治人同企業家，譬如日本首相菅義偉就係舊生。另外，2015年為咗救人而畀ISIS隊冧咗嘅戰地記者後藤健二都係出自法政。民國初年，好多中國政治人同革命家好似宋教仁、湯化龍咁都喺處留過學。
先後入讀北榮町立大榮小學校、鳥取縣立由良育英高等學校，最後升讀日本大學藝術學院。大學時期屬於漫畫研究部「熱血漫畫根性會」。原先希望畢業後做動畫師，但係受到漫研社嘅前輩矢野博之影響，所以青山就改為希望做漫畫家。
1994年，佢開始創作推理漫畫《名偵探柯南》。原因係編集部話「既然《金田一少年之事件簿》都可以咁紅，點解你唔考慮下作套偵探漫畫呢」，《柯南》因而出世。《柯南》係青山最有名氣嘅作品，響1996年登上電視後更加成為日本家傳戶曉嘅動畫。
鼻敏感，又叫過敏性鼻炎、花粉症或者季節性過敏性鼻炎，係因為免疫系統受到空氣入面嘅過敏原影響而導致嘅鼻炎症狀。病人通常會鼻塞、打乞嚏、眼紅、眼痕、流眼水。鼻敏感亦會提升患有哮喘、結膜炎、皮膚炎等等嘅風險。
千里駒，本名區家駒，字仲吾，番禺烏洲人，係清末民初著名粵劇男花旦，戲行中人稱佢做駒婆。早年師從花旦肖麗湘等。佢善演風情戲同苦情戲，有「花旦王」之稱，坊間亦有話「北有梅蘭芳，南有千里駒」。代表作有《金葉菊》、《捨子奉姑》、《夜送寒衣》等 。
友誼賽，又嗌熱身賽，係為咗增進友誼、交流經驗、提高技術而舉行嘅比賽，主要係體育比賽。其他比賽例如辯論比賽、歌唱比賽、問答比賽亦可以進行友誼賽。友誼賽雖然都會有輸贏，但係唔會影響其他比賽嘅參賽資格、排名、積分等。
必嘉街係香港九龍紅磡嘅街道，由西面嘅漆咸道北舊路段作為起點，一路向東面延伸到紅磡道同德豐街交界作為終點。必嘉街雖然係一條連貫嘅街道，但係寶來街至紅磡道嘅一段係單線東行嘅車路，而寶來街至漆咸道北就係單線西行，駕駛者無法由一端直接駛至另一端。
非傳遞博弈係博弈論上嘅一類博弈，指場博弈當中有所謂嘅「偏好迴圈」，即係話例如選擇 A 好過選擇 B，選擇 B 好過選擇 C，但選擇 C 又好過選擇 A，而唔係好似正常嘅博弈噉－A > B 同 B > C 就暗示 A > C。
劉藍溪十六歲時到台視參觀歌唱比賽，意外地被美工設計龍思良發現。龍思良帶她去拍照，並介紹給台視導播認識。沒多久劉藍溪就當起臨時演員，先演台視連續劇《金玉緣》，之後又應光啟社之邀同周雅芳仲有前童星章薇薇主持台視兒童節目《妙妙谷》。
未幾，劉藍溪又被瓊瑤邀咗去拍電影，演嘅多數係小家碧玉、女主角嘅閨中密友之類嘅角色，成咗「永遠嘅第二女主角」。1980年代初，臺灣愛情文藝片走下坡，新藝城邀劉藍溪赴香港演出電影《追女仔》，之後劉藍溪也喺桂治雄導演嘅電影《邪完再邪》中演主角。
1977年至1980年，劉藍溪加盟新格唱片。劉藍溪嘅聲音完全符合臺灣校園民歌時代嘅聲音美學標準，加上形象甜美，第一張唱片專輯《夕陽戀曲》就很暢銷。喺當年臺灣唱片工業「低制作成本、大量出片」嘅策略之下，劉藍溪短時間內就出咗《風兒別敲我窗》、《野薑花的回憶》、《小時候的願望》、《又是輕輕的風》等專輯。
隔年，劉藍溪同丈夫去咗美國，喺三藩市進修英文，同時上大學選修大眾傳播，佢丈夫則喺三藩市醫學院專修糖尿病科。也就喺呢個時候，夫妻同時參佛，鑽研佛法。兩年後，佢丈夫返臺灣繼續行醫，佢則留喺美國嘅法雲寺向妙境法師學佛。
回顧過去，道融法師表示，這一路上，踩著很多人嘅淚水才走過來，能夠堅持自己嘅理想，係很難得嘅因緣，佢一定會好好惜福。對於以往嘅一切，佢以「過眼雲煙」形容。至於仲有很多觀眾記得佢嘅清純模樣，記得佢演唱嘅歌曲同電影，佢深感榮幸。
至於未來，道融法師表示，佢將積極從事翻譯同教育工作。已係佛學研究所研究生嘅佢，仲同時學習藏文、梵文同拉丁文。道融法師認為，學佛係方便又經濟嘅尋求快樂方式，而悟道嘅喜悅係外界無法取走嘅。佢更表示，很高興找到佢人生嘅歸宿。
「英倫預咗每個人都會做到佢嘅職責」係英國海軍將領 奶路臣喺1805年嘅特拉法加戰役開始之前由佢隻旗艦勝利號戰艦發出嘅訊號。特拉法加戰役係拿破侖戰爭裡面嘅決定性海戰，令到英國控制成個大海，從而制止咗法國打英國嘅計劃。
騎膊馬係一個人騎喺另一個企喺嘅人膊頭上嘅動作。係玩雜技成日見嘅動作，幾個人去到三四層咁高，而平時見多數係細路騎大人，喺多人嘅場合可以畀個細路睇高啲遠啲，又當係拎細路，唔使抱或孭，或者純粹係𢭃個細路開心。
喜羊羊係呢個故事嘅主角，佢天生好聰明而且好樂觀，好多計仔，係羊族嘅救星，另一主角灰太狼永遠嘅敵人，因為佢總係可以喺關鍵時刻睇出灰太狼嘅詭計並且成功救出佢啲夥伴同朋友。佢心地善良而且孝順，同時鍾意成日整蠱灰太狼。
喜羊羊係一個炸彈狂，有時會夢遊放炸彈，但而家已經好返。喺電影版入面，佢成日為咗救佢嘅朋友而差啲犧牲咗自己條命，間中會百厭搗蛋。佢可以跑得好似風咁快，係全羊族入面跑得最快嘅羊。佢鍾意踢足球同埋做實驗，係村長嘅小助手，草原三俠嘅智。
美羊羊係羊村入面最靚嘅羊，好貪靚同時又成日喊。天真善良，鍾意時尚同扮靚。可以用任何嘢去織出可以用嚟扮靚嘅飾物。無論係營養學家、美容師、模特兒、服裝師......總之一切「靚」有關嘅嘢，佢都非常精通，係大家跟住學習模仿嘅對象。
懶羊羊係羊村入面最懶嘅羊，總係鍾意逃避啲辛苦嘅事而去偷懶，而且總係可以諗到方法去偷懶，唔鍾意做運動，佢係青青草原入面最肥嘅羊，亦因為噉，佢成為咗灰太狼最鍾意捉嘅羊。佢總係擺出一副「舉輕若重」嘅樣。佢早期成日被沸羊羊蝦，係草原三俠嘅怕。
沸羊羊係羊村入面最健壯，同時亦係最魯莽嘅羊，雖然佢有打敗灰太狼嘅實力，但係因為無自信而發揮唔到真正嘅實力。做事好衝動，唔會諗後果。成日鍾意認叻，好想喺班羊仔面前去展示自己。早期成日用展示力量呢個方式去威嚇懶羊羊去順從自己嘅意思，佢係草原三俠嘅勇。
暖羊羊係盤羊族，係羊村入面最善良嘅羊，大肥羊學校新嚟嘅插班生同班長。佢性格溫暖而且樂於助人，身材龐大又有力。有烏鴉嘴，預言不祥事件嘅能力可以話係超級準，但都成日因為噉而累咗大家。佢有一副好似菩薩咁嘅心腸，認為世界上係無壞人嘅，所以從來都唔會隨便傷害任何人，包括一草一木，甚至係灰太狼。
慢羊羊係故事嘅正派副主角，佢係羊村嘅村長兼大肥羊學校嘅校長同發明家。佢好擅長搞發明，而且喺諗緊嘢嗰陣頭上會生出稀有嘅聰明草，但無乜記性。佢係羊族部落入面年紀最大嘅長者，成日睇好多書，平時最鍾意搞吓啲小發明小創造，係一個烏龍嘅發明家。
灰太狼係故事嘅反派主角，係青青草原最早狼王「武大狼」嘅第250代子孫。佢同老婆「紅太狼」住喺青青草原一邊嘅狼堡度，佢好聰明而成日懶醒，好叻煮嘢食，好怕老婆，係青青草原嘅狼王，佢自稱自己係青青草原度最犀利嘅發明家，但係佢發明嘅捉羊工具多數都係無辦法可以成功咁捉到羊。
不過佢喺屋企係一位好老公、好爸爸，對於暴力傾向嘅老婆紅太狼佢總係抱以忍讓嘅態度，而且非常寵愛自己個仔，佢有自己可愛嘅一面。佢以前嘅乳名係「尿太狼」，因為佢細個嗰時成日瀨尿。雖然總係同喜羊羊佢哋作對，但係有時佢又會好似精靈寶可夢嘅火箭隊一樣同喜羊羊佢哋一齊攜手合作去克服困難，不過到最後都係會反面。
紅太狼係故事嘅反派副主角，佢係灰太狼嘅老婆，外表好靚而且好大力，仲強過灰太狼。由於自從同咗灰太狼結婚之後，就從來都未食過羊，所以都係狼堡入面家暴嘅施暴者，經常打同鬧灰太狼，話佢捉唔到羊就咪返嚟。主要武器係平底鑊。
小灰灰係灰太狼同紅太狼個仔，佢係一個溫馴、天真、可愛嘅狼BB。佢嘅性格溫馴又單純，最鍾意睇爸爸飛上天，一直當爸爸灰太狼係大英雄。啱啱出世嗰時一直含住個奶嘴，由於爸爸灰太狼總係捉唔到羊，所以一直以嚟都只可以飲奶，之後仲同班羊仔做咗好朋友。
2009年，無綫電視喺放學ICU時段內播出呢套動畫，而且比起其他動畫嚟講，呢套動畫有更加多嘅宣傳。無綫電視播放嘅片頭曲係由組合J.O.Y.所主唱嘅《擁抱春天》。無綫電視播放到《衣櫥大冒險》，之後就唔再繼續引進播放正作，只係播放《智趣羊学堂》，而2022年又引進咗《喜羊羊與灰太狼之運動英雄傳筐出勝利》。
李承乾喺承乾殿出世，所以叫承乾。武德三年六月，俾阿爺李淵封做恒山郡王。武德五年八月，改做中山郡王。李世民登基之後封做皇太子，佢嗰時八歲，聰明得意。但係大個之後，因為有腳病，有少少跛，唔尊重老豆同師長，甚至派殺手殺死自己嘅老師。
後來五弟齊王李祐謀反俾人揭發，點知一環接一環，李承乾同七叔漢王李元昌等人嘅謀反案都揭發到出來，貞觀十八年四月六號，李承乾俾李世民廢咗皇儲個位，罰充軍去黔州，參與政變嘅趙節、杜荷、侯君集都處死。貞觀十九年，李承乾死，李世民送佢最後一程，罷朝。
兩性大戰係博弈論上嘅一種有兩位博弈者嘅玩博弈。想像家陣有一對情侶，佢哋想一齊出街，兩個都可以揀去一場拳擊比賽或者揀去睇一齣芭蕾舞劇，個男人比較想睇拳擊，而個女人比較想睇芭蕾舞劇，不過兩個都想同對方一齊出街好過自己一個出街，即係話報償好似附圖嗰個矩陣噉。
黃文萱自細喺沙田第一城大，係香港培正小學、協恩中學同埋香港中文大學嘅校友，獲得新聞與傳播學院社會科學學士。大學時建立過社企「豐剩 The Leftovers」，攞到香港社會企業挑戰賽2012年冠軍及最有社會使命獎。
都會城站係喺1985年12月11號同博覽線第一期一齊投入服務嘅。車站投入服務初期，都會城重係本拿比一個未開發嘅社區，因此乘客唔算好多，而從架空列車站去馬路對面嘅公交車樞紐，都要從地面過馬路。但係到徂1989年都會城商場開幕之後，都會城區開始迅速發展，都會城站嘅人流亦都開始飆升，成為架空列車系統第二繁忙嘅車站，僅次於商業道－百老匯道站。
張永豪被指經常性對非一線演員同埋其他幕後工作人員施襲同粗口對待，有報道話無綫好多人都敢怒不敢言，皆因佢老婆係無綫高層曾勵珍嘅親戚。俾佢鬧過嘅藝人包括佘詩曼、周家怡、鄭欣宜、陳茵媺、魏焌皓、劉蔚萱、趙國東、彭國樑等。
其中佘詩曼啱啱出道嗰陣參演《生命有Take 2》，有一場戲通告突然改早，結果佘詩曼遲咗18分鐘，結果張永豪就追著佢嚟鬧，鬧佢「淨係識帶塊嘢返工」，事後佘詩曼向高層表明以後拍劇唔想再見到佢，多年後記者再問及事件，佘詩曼仍然話「對於一個素質咁差嘅人，我唔想作任何評價。
而去到2012年9月，劇集《心路GPS》拍攝期間，張永豪因為不滿劉蔚萱嘅的表現，而對佢施虐，明知佢怕田雞都要用有田雞味嘅膠袋笠佢頭，而且仲要撼佢個頭埋牆，又大叫佢八婆。事件經過因為有人拍低段片放上網而被廣泛報導，結果無綫電視高層介入事件，但張永豪得到高層保護，反而係劉蔚萱被高層質疑係咪放料人，而曾勵珍亦公開表明要追究放片嘅人，又話事件只係導演教戲。
多名藝人包括杜汶澤、蔡少芬、蒙嘉慧、黃秋生、黃日華等都批評張永豪。蒙嘉慧直指人要控制情緒，大家都有尊嚴。黃秋生亦表明唔認同所謂「教戲」嘅辯解，反問拍火燒戲係咪搵把火燒個演員。最後，張永豪受到無綫嘅警告信，並且喺查小欣主持嘅電視節目入面向劉蔚萱道歉。
2019年1月16號，香港親中派媒體《大公報》發放假新聞，頭版全版報導咗學生動源三名成員喺台灣嘅活動。報導指佢哋同台灣總統蔡英文嘅「密使」會面，話佢哋喺「台獨」同「港獨」之間有勾結。之後台灣媒體《自由時報》喺隔日出報道，指出《大公報》所講嘅「密使」其實係《自由時報》嘅蘇永耀，而兩方嘅會面係為咗進行訪談。
李清泉係中華人民共和國地理信息系統專家，喺安徽天長市出世，研究生學歷，攝影測量同遙感專業，工學博士，國際歐亞科學院院士，中國工程院院士。2001年至2012年間做武漢大學副校長，常務副校長同埋黨委常委。
，簡稱時尚天河，係中國廣東省廣州市嘅一間地下商業廣場，喺2011年4月起好，位置喺天河區天河體育中心南邊嘅天河路地底，兩邊同地鐵體育中心站、體育西路站、體育中心南站連埋一齊。呢間廣場係將購物、餐飲、休閒、娛樂同景觀整埋一齊嘅大型地下體驗式購物中心，亦係中國內地最大、功能最齊全兼有現代藝術風格嘅地下購物中心。
到2021年，佢見自己阿哥做到自己鍾意做嘅事，所以就辭工去咗報名參加ViuTV選秀節目《全民造星IV》，第一輪96強止步。不過未正式出道，佢就已經畀廣告商睇中，搵咗佢同歌手許廷鏗、玄學家七仙羽一齊拍廣告。
歐陽伯權喺香港英華書院讀書，跟住去加拿大完成高中同埋喺窩打老大學考到城市設計及環境規劃學士學位。其後加入加拿大安泰保險公司做行政見習生，並喺多倫多做嘢16年，並曾任職多間保險公司。約莫喺1993年、1994年畀信安國際公司派返香港做駐港代表，並籌建亞洲區辦事處。
2019年2月，香港傳媒報道歐陽伯權會喺嗰年6月接替馬時亨做港鐵公司主席，接手處理由2018年起被揭發多項工程施工問題嘅沙中綫工程「爛攤子」。至3月7號政府正式宣佈爾項任命，而港鐵公司亦喺同日委任佢由即日起做公司董事。
《跌嘢唔好搵》係一首以廣東話唱嘅Rap歌，由鄧東成作曲，梁焯霖填詞，李一丁監製，MC $oHo & KidNey主唱嘅。首歌喺2021年9月17號上載到YouTube，唔到三個星期之內就已經有超過80萬嘅點擊入咗去睇同埋聽。
同年9月27號，麥當勞香港因應脆香雞翼斷貨一排之後重新上架，而藉住呢一首歌嘅歌詞去做宣傳，不過咁啱發生水警墮海殉職，有啲藍絲網民覺得用呢首歌嘅歌詞係嘲諷緊呢單嘢，激進親中派李梓敬甚至鼓勵網民杯葛麥當勞，又話要叫埋內地網民一齊行動，搞到麥當勞要澄清返。
2010年11月16號，黃蘊瑤晌2010年亞洲運動會單車20公里場地計分賽入便炒車，肋骨輕微碎裂，但係佢忍痛比賽，最後攞到銀牌。黃蘊瑤要人扶上頒獎台攞獎，佢响台上痛到係噉喊，全程幾乎企唔穩，又要撳住自己個膊頭同埋膝頭，頒獎禮之後要坐輪椅離開室內單車賽場。
淡水河谷公司係一間巴西公司。公司喺1942年成立，總部喺巴西里約熱內盧，係世界上最大嘅鐵礦石供應商。2010年12月8號，淡水河谷發行普通股同埋A類優先股嘅香港預託證券 喺香港交易所上市，係第一、二隻 HDR。
猛獅NL262/R係嘅結構採用德國巴士常見嘅無大樑設計，一副臥置式嘅猛獅D2866LUH22歐盟二型260匹引擎打直擺喺尾輪跨左邊，配Voith DIWA851.3或ZF 5HP500自動波，而散熱水箱就擺喺尾輪跨右邊。
一架車隊編號1512嘅NL262/R喺2008年11月1號凌晨12點幾返廠途經東區走廊期間燒咗，巴士喺2009年5月取消車輛登記。另外一架車隊編號1560嘅NL262/R喺2011年1月17號撞車，2011年2月退役。
香港嘅愉景灣交通服務有限公司喺2000年引入5架NL262/R巴士，以配合愉景灣隧道開通，提供來往愉景灣及東涌站嘅巴士服務。呢5架巴士都係單門，配ZF 5HP500自動波，車內設有行李架。其中一架編號HKR115嘅單門版NL262/R於2004年因為喺東涌同泥頭車迎面相撞而報銷。
1934年尼泊爾－比哈爾大地震係印度同尼泊爾有史以來最嚴重嘅地震之一，呢一場8.4級嘅地震發生喺1934年1月15號約莫下晝2點13分，造成比哈爾邦北部同埋尼泊爾大規模破壞，蒙吉爾縣、穆扎法爾布爾縣同埋加德滿都被完全摧毀。
腓利門書唔單止係「外邦人嘅使徒」所寫最短嘅一封信，而且喺成本聖經裏面，只有約翰二書、約翰三書比腓利門書嘅篇幅更短。重有，呢封係保羅唯一嘅「私人」信件，即係唔係正式寫畀一班教會嘅會眾或者一位監督，而係寫畀一位私人朋友，目的係要同呢位基督徒弟兄討論一個特別嘅難題。
腓利門係一個有聲望嘅基督徒，可能係歌羅西教會嘅會友。亦係奴隸阿尼西母嘅主人。阿尼西母喺佢主人度逃走出來，同坐緊監嘅保羅來往。阿尼西母因為受保羅影響而成為基督徒。保羅寫信畀腓利門，送阿尼西母返去佢嗰度，請佢原諒呢位奴隸，歡迎阿尼西母返去，唔單止寬恕呢位出走嘅奴隸，亦要同樣屬於基督嘅兄弟關係來對待佢。
喺2019年3月，TV Blackbox泄露咗10網絡會做一輯嘅片集系列。單新聞響2019年5月喺個網絡嘅𥎀告片度正式宣佈咗。喺2019年6月，亦都透露出柯沙·根士堡將會係呢一輯嘅主持。喺2019年7月15號，亦都透露咗美國演員蓮茜露嫻將會做呢個騷嘅評判。
喺2019年，12位參賽者將會喺比賽度競逐。喺2019年8月，10網絡透露咗將會有ARIA Music Awards優勝者、MTV Award優勝者、Logie Awards優勝者、'Hall of Famers'、一位澳大利亞勳章得獎者以及一位世界盃優勝者去比賽。
永康元年，公孫度同佢老豆公孫延為咗躲避戰亂而搬到玄菟定居。一開始係做郡吏，後尾因為佢個幼名同玄菟太守公孫琙早逝嘅仔公孫豹一樣而得到照顧，被舉做尚書郎，後尾又升做冀州刺史，因為引起非議而被免職。公孫度嘅同鄉徐榮喺董卓嗰度做嘢，佢舉薦咗公孫度做遼東太守。
公孫度本嚟因為出身低微而被當地人輕視，但佢一上任就打死襄平令公孫昭，並且執行嚴刑峻法，夷滅百幾家人嚟立威，郡中嘅豪門望族田韶呢啲同公孫度無怨無仇嘅人都被佢揾藉口殺咗。公孫度上任後又不斷開闢疆土，東伐高句麗，西擊烏丸，並且過海攞咗東萊各縣，喺當地設置營州刺史嚟管理。
《鹿鼎記》係香港無綫電視清裝劇集，由梁朝偉、劉德華、曾江、商天娥、呂有慧、劉嘉玲、劉兆銘、許紹雄、毛舜筠、吳君如、秦煌、李國麟、陳有后、關海山主演，監製李添勝。呢套劇喺1984年7月9號首播，一共40集。
燈籠洲街市係香港一個街市，喺香港島銅鑼灣渣甸街59號，1963年落成，由建築師黃祖棠畫則。因為之前嗰度係對住燈籠洲，所以有呢個名。街市入面有156個劃妥界線嘅小攤位留俾持牌流動小販，另外有啲固定嘅就俾賣雞鴨肉類等，而出面都有唔少排檔圍住。
易卜劣斯出自伊斯蘭教經典《古籣經》，據講，易卜劣斯係亞拉用火造出嚟，屬於一種精靈，喺亞拉創造人類祖先亞丹之後，就叫所有天使向亞丹下跪，唯獨易卜劣斯唔肯跪，結果畀亞拉鬧佢叛逆，原本要罰佢入火獄，但因為佢向亞拉求請，亞拉就應承喺末日審判之後先罰佢入火獄，結果佢就喺呢段期間，就係咁誘啲人犯罪，等審判日有人陪佢一齊入火獄。
易卜劣斯係精靈嘅一種，即係古亞拉伯神話入面嘅鎮尼，伊斯蘭教承認精靈嘅存在，呢啲精靈性格殘暴，住喺人跡罕至嘅地方，對人存有敵意，根據《古籣經》講，精靈係亞拉用無煙之火造出嚟，當中有好有壞，而精靈嘅始祖就叫做迦尼
2022年7月至9月英國保守黨黨魁選舉喺2022年7月12號開始，9月5號完，選出新一任嘅英國保守黨黨魁同埋下一任嘅英國首相。選舉係起於時任英國首相兼保守黨黨魁約翰遜響7月7號宣佈唔撈保守黨黨魁嘅職務所引發。
10月19號，大選結束一個月左右，終於成功籌組到新政府。工黨黨魁雅登響記者會到形容係令人興奮嘅一日，佢感謝紐西蘭第一黨同綠黨選擇同工黨合作，又話工黨目標係籌組屬於每一個紐西蘭人嘅政府，建立更好同更公平嘅紐西蘭。
《狂野時速7》係套2015年嘅美國動作片，溫子仁執導，基斯摩根編劇，由雲迪素、保羅獲加、狄維莊遜、米雪露芝姬絲、泰列斯吉遜、路達克里斯、佐丹娜布絲達、狄哲文侯蘇、卻羅素同埋積遜史達頓主演，係「狂野時速系列」第七部作品。
呢部電影因為主角保羅獲加喺2013年11月30號意外死咗而試過停拍，直到2014年4月1號先再拍返。電影喺2015年4月3號喺美國發佈。呢套戲最後幾分鐘嘅劇情同埋片段係工作人員同演員向保羅嘅致敬同悼念，加埋首歌《See You Again》，令到場面好感人。
馬來西亞嘅法定首都係吉隆坡，係一座對東南亞文化、教育、財政、經濟、商業、金融都有影響力嘅國際都會。作為法定首都，吉隆坡亦係馬來西亞國會同埋國家皇宮所在地。吉隆坡曾經係聯邦中央政府行政中心同馬來西亞聯邦法院所在地，但係已經喺1999年搬去吉隆坡以南20公里嘅布城。
塘尾係香港舊時一村，位置大概喺九龍大角嘴同旺角北面，深水埗同元洲南面，而家楓樹街遊樂場左近。塘尾個「塘」，係指九龍塘，嗰陣九龍塘個塘喺而家新九龍廣場到太子站左近，塘尾即係九龍塘嘅尾部噉解，中間俾界限街貫穿，橫跨深水埗同油尖旺兩區。
台28線 湖內橋－茂林，係聯絡高雄北海岸同高雄山區嘅一條省道。路線其中一段係貫穿旗山同六龜等二區，係當地重要嘅交通道路，所以呢個路段亦有俗稱「旗六公路」。部分路段從縣道184號、縣道184丙線升格而成。
台28線聯絡高雄市北部多處觀光遊憩地區，如興達港情人碼頭、田寮月世界、旗山老街、美濃客家民俗村等，於新威可銜接台27甲線至六龜區境內多處森林遊樂區同南橫公路。另國道一號路竹交流道同國道三號田寮交流道都以台28線為聯絡道路。
寶豐路係香港新界西貢區將軍澳新市鎮嘅一條道路，橫跨昔日嘅魷魚灣，連接寶琳北路及陶樂路，屬於區入面早期發展同主要道路之一。而2012年西貢區議會，區議員林少忠話毓雅里、寶康路與寶豐路行人隧道，同寶豐路附近一帶街道路面衛生情況好差，街道滿佈污漬、雜草叢生，亦成日有狗糞殘留喺地面。
尹兆堅喺2002年加入街坊工友服務處，擔任梁耀忠議員助理，2003年參選第2屆香港區議會選舉嘅葵青石蔭選區，結果當選，之後喺2007年、2011年連續兩屆亦都順利冧莊，不過喺2015年就輸畀民建聯嘅李世隆。
《衞斯理與白素》係衛斯理系列嘅小說，由香港科幻小說作家倪匡所寫，系列編號003。故事連載嗰陣叫《紙猴》，《衞斯理與白素》係《紙猴》下半部份，上半部份收錄到《地底奇人》。故仔講到白素點樣做咗衛斯理嘅未婚妻。
佢講過自己細細個就對自然山林有興趣，對佢揀咗寫件自然書寫嘅道路好大影響，亦係自由創作者，間唔中做下「畫師」同「寫作人」。佢嘅繪畫同文字作品成日出現喺報章及雜誌。佢熱愛自然郊野，受《綠野仙師》啟發，用自然書寫推廣對自然環境嘅關注。
《星空反擊戰》係一套喺2005年上畫嘅美國科幻片，由佐斯韋頓自編自導，係佢第一次做導演。呢套電影亦係佐斯韋頓嘅2002年霍士電視劇《螢火蟲》嘅續集。主角係彌敦菲利安、Alan Tudyk、Summer Glau、Adam Baldwin、切華度艾席霍。
Yonge，書面語寫央街，係加拿大安大略南部嘅一條街，1794年開始起，本來起嚟運軍事物資，街頭喺多倫多最南篤嘅湖邊，號稱 ｢全世界最長嘅街｣，但係因為喺1997年安省政府將本來路綫重叠嘅央街同安大略11號公路拆開咗，佢喺1999年已經喺健力士世界紀錄大全度除咗名。
喺大學期嘅時候,佢一直用日本足協嘅特殊指定球員身份喺川崎前鋒比賽,2017賽季天皇杯第二輪同仙台維加泰嘅比賽入面,佢梅開二度,入左兩粒幫球隊攞左3分。同一年,佢入選左日本隊,而且參加了當年在台北舉辦嘅2017年夏季世界大學運動會足球比賽,成功拎到冠軍。
吳斌係浙江杭州人，杭州長途客車司機。2012年5月29號中午渣長途客車途中，行至江蘇陽山路段時，畀嚿鐵打中腹部同手臂，令佢肝臟破裂同埋肋骨多處骨折。然而危急關頭，佢忍住劇痛，控制住架車，做好一系列安全措施，疏散好尐乘客。
檳城第二大橋，正式叫蘇丹阿都哈林大橋，係馬來西亞檳城嘅一座跨海大橋，亦係東南亞第二長嘅跨海大橋。2006年8月，馬來西亞聯邦政府以貫徹「第九大馬計劃」批准喺檳城修建第二座跨海大橋。同年11月開始動工，原計劃喺2013年9月竣工。
由2009年開始，趙心童專攻桌球。佢父母好早就買咗波枱，請埋教練，後來拜師伍文忠，所以趙心童嘅進步非常大。佢被認為前途無量，係中國桌球嘅未來之星。2012世界士碌架球員巡迴賽深圳金港站比賽站四強選手。
16世紀初，葡萄牙航海家麥哲倫信得過自己，話一定可以搵到通去南海嘅路，結果喺1519年9月20號帶咗個船隊，從西班牙西維爾出發，開展咗好長時間嘅環球水上探險旅行。到咗南美洲東海岸後跟住海邊去旅行，直到1520年10月21號去到南緯52°位置，發現咗個疑似「海灣」嘅位，重派咗兩部船入去睇下咩事，咁啱撞正橫風橫浪，但佢哋冇停到，而係繼續行。
海峽周邊同入邊嘅天氣好唔穩定。好多時大霧籠罩、潮水多兼流得快、超多海漩渦、逆流同浮冰出現，所以呢頭都係人跡罕至，入去時一定要睇實當地嘅天氣情況。一有風雲突變，馬上返去海灣靠邊停好，因為入面有啲港灣可以停大型船隻。
1896年，利蘭前身Lancashire Steam Motor Company成立，初期係出蒸汽機車，其後公司自行研製出汽油引擎，用喺自己出嘅車道。1907年Lancashire Steam Motor Company收購Preston嘅Coulthards公司之後改名為利蘭。
1969年，英國利蘭汽車公司同國營嘅National Bus Company成立Leyland National公司，喺Workington出同名巴士，雙方各佔一半股權。同年，英國利蘭汽車公司喺Bristol同埋ECW嘅持股量增至一半，並將Park Royal同埋Roe嘅一半股權賣畀National Bus Company。
1975年，針對英國利蘭汽車公司問題而寫嘅Ryder Report發表之後，英國利蘭汽車公司被國有化並改叫英國利蘭，並分成4個部門，利蘭商用車生產部稱為Leyland Truck and Bus。英國利蘭喺1979年再改名為BL，同年利蘭新嘅貨車廠Leyland Assembly Plant啟用。
1986年Leyland Bus宣佈俾管理層收購，股權轉讓喺1987年1月完成，嗰時好多原英國利蘭嘅巴士廠已經執笠或者冇出巴士，只剩返利蘭原本喺Farington間廠同埋Workington廠房。Leyland Bus喺1988年俾富豪車廠收購，1993年中執笠，同年富豪喺蘇格蘭Irvine重開巴士生產線。
杜卜勒效應又叫多普勒效應，係波源同觀察者有相對嘅郁動嗰陣，觀察者接受到波嘅頻率同波源發出嘅頻率唔一樣嘅現象。呢一個現象最初係由奧地利物理學家杜卜勒喺1842年提出來嘅。荷蘭化學家Buys Ballot喺1845年畀一隊喇叭手企喺一架喺荷蘭烏德勒支附近駛過嚟嘅敞篷火車上面吹喇叭，佢喺月臺上面測到音調的改變，確認咗呢個現象。
張悅楷係中國大陸國家一級演員，廣東話劇院嘅話劇演員。佢同劉蘭芳並稱「北劉南張」，廣東地區南派粵語講古代表人物，深受粵語地區電台聽眾嘅喜愛。佢一生多才多藝，除咗話劇舞台之外，仲擅長相聲同講古。喺廣東人民廣播電台講水滸傳、三國演義、楊家將。
軌距係鐵路軌道兩條鋼軌之間嘅距離。國際鐵路協會制定嘅標準軌距係1,435mm，呢個軌距又叫做國際軌距。比標準軌闊嘅叫做寬軌，比標準軌窄嘅叫做窄軌。雙軌距鐵路或者多軌距鐵路舖咗三四條鋼軌，畀唔同軌距嘅列車行。
臺灣喺清佔時期起台灣鐵路嗰時，由英籍工程師建議之下揀咗1,067毫米，咁同日本軌距一樣，令到之後乙未戰爭嗰時日軍一齊將火車頭運到臺灣做軍事用途行駛。台灣日治時期之後軌距都無變過，並陸續起好西部鐵路網。
1958年，中華民國政府喺《鐵路法》入面規定以標準軌1,435毫米做國家標準。但係臺灣早期嘅鐵路網因繼承日治時期嘅規劃，絕大部份都係1,067mm或者係762mm軌距，所以亦都加註「有特別情事，經交通部核准者，不在此限」。
日本嘅鐵路軌距主要係1,067毫米。但亦有部份鐵道用762毫米、1,372毫米同埋1435毫米。早期喺樺太軍用輕便鐵道用600毫米軌距。喺起高速鐵路嗰時就用咗1,435毫米標準軌，以提高行車穩定性，但咁樣令到高速鐵路列車唔可以喺原有嘅路軌上面行，所以而家開發緊軌距可變嘅鐵路車輛。
19世紀嘅俄羅斯用1,524毫米寬軌，一般認為係出於軍事考慮，避免入侵嘅軍隊可以用佢嘅鐵路運輸系統。俄羅斯同屬於前蘇聯嘅國家，同埋蒙古、芬蘭都係用俄國嘅1,520毫米軌距。比1,524毫米窄4毫米，有時兩者嘅車可以互換，而南薩哈林州就採用當時日本佔領南庫頁島時期嘅1,067毫米軌距。
紐西蘭嘅鐵路為咗跨越中部山區地形，用咗1,067mm嘅軌距。為咗克服呢個地形，需要好複雜嘅工程，好似著名嘅Raurimu螺旋。喺唔到4,000公里嘅軌道就有1787座橋同150個隧道。呢條軌道大概有500公里係電氣化嘅。
角一係星官角第一粒星，係佢嘅南星，因為角喺角宿之下，所以又叫角宿一。西洋叫Spica ，係室女座最光嘅星，叫所以叫室女座α星  。粒星係全天第十六光嘅星，光度一等。室女座嘅星都比較暗，唯獨佢係特別光。
角一離地球262光年。因為地球來睇係一等星，推算佢嘅光度係太陽2100倍。實際上，角一係一個雙星系統，係兩粒星嚟嘅，兩粒星好近，夾埋成爲互相圍繞公轉嘅雙星。兩粒星只係相隔0.12天文單位，公轉軌道周期4.
西洋會館又叫西洋會所，係香港一會館。原址喺中環些利街，後尾搬到雪廠街。會所而家重運作緊，只係規模比以前細，以服務餐飲為主。西洋就當時唐人指嘅葡萄牙。入會嘅多數係香港及澳門土生葡人，而家會所仍然堅持入會者要有葡萄牙血統，所以會員人數唔多。
佢係永固紙業有限公司主席，其他職務包括有合興有限公司董事、亞洲金融集團有限公司董事、亞洲保險有限公司董事、金利來集團有限公司董事、商務印書館網上書店有限公司董事。公職方面，佢係第九屆、十屆全國人大代表、香港特別行政區立法會議員功能界別）、香港貿易發展局理事、香港瓦通紙業廠商會榮譽會長及香港出版總會名譽會長。
2003年7月9號，大批市民響香港立法會門外舉行集會，慶祝成功反對基本法23條，集會人數有三萬幾人。當時有支持23條立法嘅議員，響行出立法會大樓時畀示威群眾謾罵，黃宜弘就舉起中指，做出不文手勢向示威群眾還擊。
喺2004年第三屆立法會第一次財委會主席選舉中，黃宜弘以28比30票畀前綫嘅劉慧卿擊敗，有人認為係早餐派所組成嘅「泛聯盟」倒戈相向。當時佢拒絕鄭經翰嘅提名參選財務委員會副主席。佢擔任過政府帳目委員會主席一職。
初步點票結果話納扎爾巴耶夫攞到百分之97.7選票，高過規定要攞到五成以上嘅選票先可以贏出選舉，另外兩個嚟自支持政府陣營嘅候選人就分別只係攞到百分之1.6同0.7。納扎爾巴耶夫話會承諾推行政治改革、提高政府透明度同推動工業化嚟帶動經濟增長。
根據安心出行喺Google Play嘅權限聲明指出，佢需要嘅權限包括使用相機、拍攝相片同影片、裝置同應用程式記錄、擷取執行緊嘅應用程式、接收互聯網資料、控制震動、啟動時執行、防止裝置進入休眠狀態、完整網絡存取權。
特區政府從未公開應用程式嘅原始碼，唔似得多個海外國家，包括英國、德國、加拿大、新西蘭等地方嘅類似嘅app。佢指應用程式由外聘私人公司開發，亦都冇要求對方公開原始碼，唔公開原始碼係要尊重知識產權。資訊科技界選委、數據科學家黃浩華曾經對政府嘅講法覺得奇怪，話App Store同政府網頁已經講到明程式係由資科辦擁有，私人公司只係負責開發，政府有權將佢公開。
自2022年2月24號推行「疫苗通行證」政策開始，進入指定處所嗰陣，當用戶用應用程式掃完處所嘅二維碼，應用程式會顯示疫苗接種紀錄嘅二維碼，再畀處所掃呢個二維碼，確認符合「疫苗通行證」嘅要求，先至可以入去處所。
「安心出行」啱啱推出，東區區議員麥德正就質疑會有幾多人主動用佢。佢指出自反送中運動爆發，民眾越來越唔信政府，民智就一直升緊，大部份市民都唔信「安心出行」，批評政府話就話要防疫，其實係想監察市民。香港資訊科技商會榮譽會長方保僑話，「安心出行」流動應用程式原意係畀用戶收到感染風險通知，屬自願性質，估計下載人數同參與場所唔夠多，唔會幫到相關追蹤工作，又話程式只算「半自動化」，市民每離開一個場所要自己撳離開，喺抗疫疲勞嘅大環境下，成效唔慌理想。
2021年2月18號，政府畀多類處所重新開放，又容許食肆晚市堂食，但交換條件係要求處所嘅所有人客用「安心出行」或者填表留聯絡資料。呢項政策令應用程式下載量喺幾日時間就增長到超過二百萬。期間有網民分析Google Play下載數據，下載排名第一國家包括安提瓜巴布達、百慕達、巴哈馬、伯利茲、維德角、斐濟、密克羅尼西亞、畿內亞比紹、冰島、開曼群島、老撾、尼日爾、巴布亞新畿內亞、所羅門群島、特克斯與凱科斯群島同英屬處女羣島。
2021年11月1號，政府規定市民進入政府大樓或者辦事處，一定要用「安心出行」程式掃完現場嘅二維碼，先至入得去，禁止以登記個人資料作為替代，有別於特區政府曾經表示唔會強制使用「安心出行」，做法被批評係出爾反爾，政策一出就引起一啲憂慮。
有關注露宿者議題嘅社區組織指，得唔夠四分一露宿者有智能電話，但政府冇講露宿者有冇豁免，擔心會影響佢哋用社署、體育館、勞工處等設施，形容「政府正訂立新嘅貧窮線」。另外入食環署街市都要用「安心出行」，有市民明言唔會去食環署街市買嘢，會改去街市出面嘅攤檔或者私人街市買餸，有檔販預計生意會跌兩三成，認為措施對佢哋唔公平。
由於特區政府拒絕公開「安心出行」嘅源碼畀市民檢查程式運作，導致強制市民安裝「安心出行」嘅實際目的受到嚴重質疑，唔少市民擔心程式侵犯私隱同過度收集資訊，所以採取多項措施保護手機資料防止畀「安心出行」竊取，包括預備一部專用嘅手機安裝「安心出行」、唔作其他用途。
由於更新版「安心出行」可能冇得繼續喺現有或者較舊款嘅手機開啟運行，而且亦可能加入更多追踪同監控功能、要求啟用更多權限或者索取更多資料，冇必要就唔應該更新「安心出行」。專用手機須事先清空資料同還原原廠設定，清除自動登入嘅密碼記錄，移除所有社交媒體及同即時通訊軟件，並開設新的Google或Apple賬號註冊，該部手機不需插入SIM卡及記憶卡，關閉所有不使用的權限，包括關閉GPS等定位功能同藍牙等功能，之後先安裝「安心出行」追踪程式，專用手機應長期保持飛行模式，並且唔開啟WiFi，當完成掃描二維碼後可以強制停止「安心出行」追踪程式嘅運作，以避免「安心出行」浪費電力同減損電池壽命，並避免將嗰部手機用喺其他用途，亦可加裝防火牆等反木馬同反間諜程式，阻截有關追踪程式未經批准便上傳資料。
雖然政府聲稱，出行記錄只會被加密儲存響部裝置度最多31日。不過資訊科技界選委、數據科學家黃浩華表示，目前程式唔畀用戶查自己行蹤，但係程式要求准許讀取用戶嘅儲存空間，「佢睇到你啲嘢，但你睇唔到」，做法奇怪，當局亦應該解釋點解程式要讀取電話同程式歷史。
東區區議員麥德正就表示，大部份香港人都唔會主動用「安心出行」應用程式，即使政府要食肆同處所張貼「安心出行」，「貼就即管貼，都係免咗啲政府部門麻煩」，很多商店都唔理會，「覺得無用」。佢指出自從舊年爆發反送中運動，民眾越來越唔信政府，民智就一直升緊，「對於用資訊科技嘅嘢，民眾係非常小心」。
佢指出，香港社會過去一年經歷好多嘢，政府民望好低，大部份市民都唔信「安心出行」，尤其係個程式會套取用戶電話資料，例如上網紀錄、相，而且操作都有問題，唔係個個有智能電話，每次進出處所都要掃二維碼，就算係親政府嘅市民，「都會感到生活不便」，批評政府話就話要防疫，其實係想監察市民。
初頭政府無硬性規定邊啲地方一定要貼「安心出行」嘅二維碼，後尾就強制所有食肆一定要貼。不過香港資訊科技商會榮譽會長方保僑表示，「安心出行」流動應用程式原意係畀用戶收到感染風險通知，屬於自願性質，估計下載人數同參與場所唔夠多，至今都幫唔到相關追蹤工作，話程式只算「半自動化」，市民每離開一個場所要撳離開，喺抗疫疲勞嘅大環境下，成效自然唔理想。
安心出行除咗香港、澳門同中國之外，下載排名第一國家包括安提瓜巴布達、百慕達、巴哈馬、伯利茲、維德角、斐濟、密克羅尼西亞、畿內亞比紹、冰島、開曼群島、老撾、尼日爾、巴布亞新幾內亞、所羅門群島、特克斯、凱科斯同英屬處女島。
多個海外國家，包括英國、德國、加拿大、新西蘭等等嘅地方嘅相似app都會公開原始碼等公眾檢查。而香港資訊科技界人士亦都提出叫政府公開「安心出行」嘅程式原始碼，等坊間驗證。不過政府表明應用程式由外聘私人公司開發，亦都冇要求對方公開原始碼，認為喺尊重知識產權嘅條件底下唔應該公開。
政府表示由2021年11月1號開始，強制市民進入食環署街市必須使用「安心出行」程式，禁止以登記個人資料作為替代。有市民明言唔會去食環署街市買嘢，會改去街市出面嘅攤檔或者私人街市買餸，有檔販表示有客人打電話要求喺街市出面交收貨品，有檔販預計生意會減少兩至三成，認為措施對佢哋唔公平。
油麻地街市枱商聯會主席陳袁輝指執行有困難，依家公共街市人手不足，好難派人喺每個出入口做檢查，導致部分出入口可以自出自入，估計全港需要增加2000名保安，同時擔心市民會減少到街市，寧願選擇光顧街邊小販，批評措施對商戶造成騷擾。
2021年10月2號晚，警方喺尖沙咀寶勒巷搗破一間懷疑無牌賣酒嘅餐廳，同時發現入面有個女客人用咗假「安心出行」而拉咗佢，係頭一單涉及假「安心出行」嘅案件。同年11月1號，即係入政府樓強制用安心出行第一日，警方喺入境事務大樓以行使虛假文書罪拉咗4個用假「安心出行」，同埋1個用「安心出行」截圖呃人嘅人。
植株一般有2米高。葉10～20cm長嘅掌形分裂品種，有5～7個裂片，個個都有硬毛。花直徑4～8cm，花瓣由白到黃，底有紅或紫斑點，生喺主枝嘅葉杈位。果係長形蒴果品種，一般5～6隻角，先端尖，有毛，入面有好多籽。
艾賽尼派主要成員係以農民、牧民同埋一啲社會低下層嘅人為主，雖然佢地喺經濟上屬於低下，不過由於信仰虔誠，而成為馬卡比起義嘅主要動力，但起義勝利之後，佢哋喺經濟上都無乜改善到，反而受到當權者壓迫。之後就開始收埋自己，過一啲隱世同苦修嘅生活。
喺2000年嘅規劃入邊，3號綫支綫喺體育西路北邊分岔，行天河路到華師附中西南邊轉向北行，下穿華師同埋華工，去到天河客運站為止。由於支綫喺體育西路同主綫南段一齊用兼貫通營運，所以主綫北段喺體育西路嘅中間路軌折返。
喺2010年尾、3號綫北延段通車後，原先嘅行車安排好快被證明唔合理。因為北延綫同南段之間嘅通勤需求非常大，而呢啲乘客要喺體育西路全部轉車，令體育西路站啲客流逼到爆。同时，體育西路站中間路軌原先被設計成原嚟嘅機場快綫嘅折返點，道岔離車站好遠，令北延綫行車間隔去到成4分半鐘，好難應對北延綫快速增長嘅客流。
而支綫響市區分岔，重唔可以脫離南段獨立營運，要保證佢嘅行車間隔，就令到北延綫冇辦法開南北貫通嘅班次嚟解決情況，亦嗻係話支綫嘅間隔同北延綫嘅間隔互相牽制咗。由於3號綫客流重喺度不断攀升，運能提升幾乎去到極限，所以後尾規劃就拆走咗支綫兼設計返主綫南北貫通。
尤其喺天河路近體育中心南門地底，嗰度亦係1號綫、18號綫同埋APM、3號綫體育西路到林和西區間嘅隧道必經之地。加上支綫拆畀10號綫之後唔可以用返而家嘅體育西路站，要喺天河路地底新起個車站先至得。即使整出轉車結構，唔單止唔方便，相反轉車效率可能重慢過港鐵嘅中環站同香港站。
2016年1月7號廣州市規劃和自然資源局喺網上公示咗《廣州市新一輪城市軌道交通建設規劃方案》，入邊其中公示嘅10號線，係得起始站點、長度同功能定位等簡述，未有講到過具體站點嘅設置。2017年初，廣州將18號綫同其他9條綫路打包成為第三期建設規劃，經由廣東省發改委提交畀國家發改委審查。
後嚟地鐵方改咗規劃，將路綫由下穿中山大學中軸綫改成從西北向東南下穿，以避開敏感建築，重將原先珠江泳場站向西移到濱江公園附近整車站。不過亦有投訴，話路綫喺中大南門整車站到中大站離得太遠，規劃方案重需要改進。
由廣東省發展改革委員會提交嘅《廣州市城市軌道交通第三期建設規劃》喺獲批公開嘅時候，先至喺《規劃》入邊附上完整嘅線網同站點設置簡圖。而原下穿中大校區段嘅走線，經第一次嘅中大方面嘅輿論壓力而改到去穿西區下方，唔再直穿中軸線。
2017年7月21號，廣州地鐵方公佈咗份新一期嘅地鐵規劃，入面講到10號綫肯定將原先3號綫嘅東北角分岔拆走。雖然揀咗市民建議嘅第二份方案，但喺西南邊啲車站冇公佈到中山大學南門附近搞車站，路線亦改到行東曉路之後向東南插入怡樂路，轉入瑞康路。
其中寺右新馬路站向東移到近住五羊邨站西邊隔籬。早前話因為拆咗六運小區一棟九層樓高嘅住宅同太多地下管線改造、及早前起好嘅3號綫霸咗既有隧道位嘅理由初定喺天河路嗰邊搞嘅天河路站，後嚟俾天河又一城產權方反對地鐵方改成地下轉車通道。
2018年7月30號，廣州地鐵負責設計嘅內部人士話，喺經過體育西路站方面，最好方案係整喺3號綫同13號綫嘅花城廣場北站兩站之間而實現4綫轉乘，但係需要拆走育蕾小區同六運小區入面幾間公屋。即係話10號綫有可能會直接插到原先體育西路站南邊同13號綫花城廣場北站之間嘅轉車通道入面。
到咗2020年10月當局再向外界公佈，為咗建設署前路站，同埋加多條接通東山口站嘅換乘通道，要徵收清拆署前路東側同廟前直街北側嘅建築。由於呢一帶正位處廣州最具歷史文化底蘊嘅東山地方嘅咽喉，有唔少嘅政治遺址、文化名人故居，好快就引起咗市民更多嘅關注同討論。
唔少得知公佈計劃嘅市民都表示咗反對，提出種種疑問，希望政府解釋返地鐵10號線署前路地鐵站嘅選址理由。地鐵方面到咗11月初就宣佈話同市、區嘅部門商討後，決定暫時唔起換乘通道，將東側嘅陳樹人紀念館、越秀區圖書館等剔出徵拆範圍，而廟前北街北側街區仲維持著。
10號綫出天河客運站之後，先用返營運緊嘅3號綫支綫，去到石牌橋之後繼續向西行，喺天河路體育西路口東邊整新嘅天河路站，之後兜入廣州大道中，行到寺右新馬路同金穗路 交界之後轉入五羊新城，沿寺右新馬路同埋廟前直街一直行到東華北路之後轉向南，跟住東湖路海印橋東邊過江，再向南穿中山大學南校區，跟住行瑞康路，之後轉向西南入僑康路，過丫髻沙大橋東南邊，行到東沙開發區，轉向西行嗮成條規劃路之後轉去西北邊，行到西塱為止。
廣州地鐵宣佈咗重新設計署前路站嘅換乘方案後，向外界公佈埋國土擬拆方案，牽涉咗署前路東側同廟前直街北側嘅地皮。呢度係正處廣州最具歷史文化底蘊嘅老東山嘅咽喉處，呢一帶有大批嘅政治遺址、文化名人故居，消息一出好快引起更多市民嘅關注同討論。
據設計部門廣州市交通規劃研究院嘅匿名專家話，新嘅設計方案可以減低一號線同十號線喺體育西路站嘅換乘壓力，兼減低東山口站嘅進出壓力。而規劃、設計部門同時回應新聞機構話，後續會有文化遺產評估，仲唔會咁快發怖正式嘅徵收公告。
經公眾輿論嘅壓力地鐵後尾再宣佈，會擱置換乘通道嘅計劃先，暫將東側嘅建築剔出徵拆計劃，而東段廟前北街北側街區未有劃出範圍。地鐵方面強調冇剔出徵拆計劃嘅建築，都冇被評定做不可移動文物、歷史建築或歷史風貌建築，亦唔屬於當局劃定嘅街區核心保護范圍同建設控制地帶。
喺耶穌被釘嗰陣，佢位於耶路撒冷城郊，喺當時已經棄置咗嘅一個石礦場入面，貎似骷髏頭，上面用來釘死囚，山邊就被居民用咗來挖墳墓葬人，之後喺公元41至42年間羅馬帝國將佢併咗入耶路撒冷，而今屬於耶路撒冷舊城，基督徒區嘅一部分，原址起咗一間教堂，叫聖墓大殿。
湛琪清喺美國加州橙郡出世，8歲時已經做童星，同李連杰拍過荷里活電影《轟天炮4》。喺美國讀完大學之後，湛琪清喺2012年開始返香港拍戲，作品包括《八星抱喜》、《吉星高照2015》、《肥龍過江2020》等。
不過因為有啲用戶濫用直播功能，直播色情內容，引起社會關注，隻程式喺8月底由Google Play落架，到9月底亦由App Store落架，經過整頓之後重新上架，逐漸發展成好多台灣同香港網民用嘅直播平台。
嘉禾望崗站係2號綫同3號綫、14號綫入面，唯一用咗地面站廳嘅車站，免費區有3個出入口畀唔同方向嘅乘客出入站。入面重有商舖、自助服務設施、售票機同埋客服中心。而站廳嘅收費區重有好多部專用𨋢同埋扶手電梯、樓梯嚟去到月台嗰邊。
3號綫去嘉禾車輛段嗰兩條出入軌道都接到入月台北邊嘅正綫，好多時高峰期結束之後，部份列車從機場北站出發，之後一直唔停站，嚟到呢個站3號月台停留一陣就返入嘉禾車輛段，期間月台有廣播提醒乘客唔畀上車。喺每日最後一班車到呢個站時，會直接揀4號月台畀冚唪唥乘客落車，之後直接入嘉禾車輛段。
喺1997年嘅《廣州市城市快速軌道交通線網規劃研究》入面話咗，呢個站係2號綫嘅中途站。後嚟喺2000年嘅近期線網規劃調整方案入面，就將2號綫縮短到呢個站，而另外規劃咗一條新嘅機場快綫經過呢度，重將2號綫嘅北邊總站定咗喺而家呢個站嗰邊。
2008年，路線規劃用咗之前喺2003年放棄咗嘅新華綫東北橛規劃重向西南延長到廣州火車站為止。後嚟為咗方便實施而分開咗一、二期，分界綫攞咗呢個站做界而演變成一期西南邊尾站，重喺2012年1月9號確定咗噉嘅計劃。
喺2號綫方面，由於舊嘅白雲機場喺2004年就搬走咗，而白雲新城就喺2007年先至搞掂嗮。條綫嘅北延段經過政府批准，終於喺2008年正式開始逳手起。而3號綫方面就率先喺2007年5月14號開始逳手起，足足比2號綫早咗1年。
尤其係14號綫一期主綫通車嘅第一日，因為有好多喺從化及378省道嘅九佛到新和一帶住啲村民嚟試下搭地鐵落廣州，當日晏晝到嗰年大除夕期間，呢個站亦實施咗客流控制，令14號綫到咗呢個站轉2號綫或3號綫啲客流，需要出去站廳嘅免費區同排隊出站轉車都有。
客流量甚至激增到41.6萬人次，成為繼體育西路站同珠江新城站之後第三客流大嘅車站。喺2019年元旦假期後，雖然車站轉車秩序恢復正常，但每逢晚高峰同節假日期間有好多乘客喺呢個站轉車到白雲區東北邊到從化一帶。
雖然開通期間，由於21號綫亦有部份喺增城一帶啲街坊，唔知廣州市區嘅地理同快捷轉車方法，加上亦出現咗嘉鎮快車，試過往返搭地鐵嚟呢個站轉車，令車站客流一直居高不下。但係喺21號綫淨低嗰橛喺2019年12月20號開通同嘉鎮快車永久停運之後，部份出入增城地區啲街坊已經唔再揀呢個站轉車，客流亦有明顯回落。
2011年10月27號，米侯·奧希堅當選愛爾蘭共和國第9任總統，同年11月11號履新，發表就職演講，同時辭去下議院職務。上任總統之後無耐，奧希堅就寫信畀公共開支及改革部，要求將自己嘅人工由每年32萬5千歐元降到去25萬歐元左右。
米侯·奧希堅個老婆係演員薩碧娜·哥彥。薩碧娜喺加列維郡古盧恩蘭長大，有四個姊妹同兩個兄弟。奧希堅同薩碧娜係喺1969年，喺一個記者瑪麗·堅尼嘅派對上面識嘅。奧希堅喺1973年聖誕節向薩碧娜求咗婚，第二年佢等就結咗婚。
伊利沙伯中學係香港第一間政府男女英文中學，響香港九龍旺角洗衣街同太子道西交界嘅細山上面，隔籬係新世紀廣場、中華基督教會協和小學同香港布廠商會公學。搞學校嘅構思係響1953年諗嘅，嗰時伊利沙伯二世登基。
劉朝健，係尼日利亞、香港混血兒，生於香港。而家喺一個叫MiHK嘅YouTube頻道做幕前工作，亦有自己嘅YouTube頻道Gordon Lau。佢響2018年上映嘅電影《大師兄》入面飾演一位熱愛音樂嘅南亞裔學生。
深井古村係廣州保存得比較好嘅古村落之一，村入面保存咗好多有歷史嘅建築，有大量古民居、宗祠同塔等，延續咗嶺南建築嘅風格。同西關大屋唔同，深井嘅建築吸收咗客家嘅碉樓同西洋石柱、門樓、花紋圖等建築特色。而家重有好多村民住喺百年老宅入面，一到挨晚，出咗去啲人返咗嚟，之後木門緊鎖。
十三歲去香港讀書，十九歲跟老頭經營米業。之後佢喺安南東京同西貢開米業公司，又開碾米加工廠，重買咗艘千幾噸位嘅貨船，名黃石公號，運越南米到香港賣，生意好好。主持香港、越南各米舖米廠。之後又開正心有限公司，經營地產。
一九一四年，陳瑞祺鄉下氏族械鬥，焚燒屋千間，數千鄉親流離失所，無家可歸。佢父子聯絡本鄉旅外僑胞，帶頭出錢出力，搭葵棚，置鄉親，捐巨資安排生活，恢復生產。一九一五年， 廣東珠江三角洲大水，波及省城鄰縣，災民數百萬。
一九二七年，陳瑞祺家鄉陳涌，起咗澄波第一小學，翌年，又喺陳涌山嘴村，起澄波第二小學，免收學費，負擔學校經常費用。一九三二到三四年，撥款十幾萬，擴建兩校舍。廣州、佛山、江門、香港、澳門、新會等地，起澄波義學廿幾間，皆免學費。
老頭陳澄波，見唐字難寫，研究改革切音字。佢自任道字總社社長，仔陳經邦任副社長，改良文字，一九三三年發明道字，拼音字母一種。出版《道漢字音》字典。陳瑞祺嘗試推廣道字，一九三八年，日軍攻入侵華南先停，受教學生幾十萬人。
聖柏德歷節係愛爾蘭共和國實際上嘅國慶節，同時又係北愛爾蘭嘅法定假日。另外，雖然聖柏德歷節最初係愛爾蘭人嘅宗教節日，但係由於愛爾蘭人大流散將慶祝活動帶到好多地方，如今已經演變成全球最多國家有人慶祝嘅國慶節。
不過，由於清朝將香港割讓畀英國之後，香港跟著英國奉行習慣法，而喺無其他法例可供參考嘅情況下，《大清律例》裡面嘅部分法例繼續成為唯一嘅參考對象。因此，伊啲做參考對象嘅條例，喺清朝滅亡之後依然繼續喺香港生效。
1970年代，港英政府開始著手將所有參照《大清律例》嘅案例重新編寫成成文法，借伊個機會來利用合適嘅法例來取代過時嘅舊法。例如1971年頒布嘅《婚姻法》就正式結束香港男人用《大清律例》做擋箭牌來為自己納妾同休妻嘅歷史。
金錢主義又叫拜金主義，係一種「金錢至上」嘅價值觀。金錢主義者往往覺得「無錢萬萬不能」，呢種價值觀被認為起源於資本主義鼓勵人類追求自我物質利益嘅思想主張，而好多廣告，同埋部分流行歌曲、小說亦被認為有助長社會整體拜金主義風氣嘅作用。
拜金主義經常引起社會上唔同嘅批評，尤其係被保守派人士抨擊成造成現代社會物欲橫流、道德淪喪嘅象徵之一。批評者認為，拜金主義者太過強調金錢嘅重要性，以致拜金主義者變得唯利是圖、對好多事物經常只係睇到表面，但係睇唔到內涵、精神層面亦極為空虛。
相反，亦有人認為，追求更好、更富裕嘅生活係所有人類嘅本性，而拜金主義只不過喺現代資本主義社會風氣入面，人類呢種本性一種反映嚟啫。呢點由「有錢能使鬼推磨」、「人為財死，鳥為食亡」、「瞎子見錢眼也開」同「有錢一條龍，無錢一條蟲」等諺語即可略見一斑。
拜金女係指崇拜金錢、將金錢價值作為最高價值、一切價值都要服從喺金錢價值思想觀念同行為嘅女人。拜金女喺結婚時普遍希望同一個有錢男友結婚，因為佢可以依賴男友嘅金錢去買名牌、食好嘢以及其他日常生活各項開支。
阿比西尼亞帝國，係1270年到1974年期間，非洲東邊嘅一個國家，亦係今日東非國家埃塞俄比亞嘅前身。喺帝國主義瓜分非洲嘅浪潮裡面，阿比西尼亞帝國同利比里亞並列，成為僅有嘅兩個保持住獨立地位嘅國家，直到1936年畀意大利武力佔領。
陸建華上海出世，江蘇高郵人。中國共產黨員。1963年喺揚州師範學院中文系畢業。1982年喺復旦大學畢業，1987年南開大學碩士，1992年得到中國社會科學院社會科學博士，又曾經擔任該院嘅公共政策研究中心副主任。
1959年開始發表作品。1991年加入中國作家協會。著有文藝評論集《文壇絮語》、《全國獲獎愛情短篇小說選評》、《陸建華文學評論自選集》，傳記文學《汪曾祺傳》，散文集《不老的歌》、《家鄉雪》，主編《江蘇青年作家論》、《汪曾祺文集》。
2022年2月24號，因為電視城多人確診新冠肺炎，TVB宣布由即日起到2月28號暫停所有劇集拍攝。3月1號，TVB宣布所有劇集拍攝會繼續暫停。4月27號劇組復工。6月1號，黃智雯返到香港補拍剩低嘅戲分。
莊子喬同張心月係兒時朋友，因為佢哋爸爸犯咗法，佢哋走上截然唔同嘅道路。月喺爸爸入獄之後改名換姓，希望重過新生，就算結婚生女，都絕口唔提自己嘅過去。喬就當爸爸做反面教材，發誓唔會重蹈上一代嘅覆轍，選擇咗保險調查員呢個職業。
兩個人好耐無見，因為一份一千萬嘅人壽保險而重遇。月嘅老公殷昊然意外死咗，然喺幾個月之前增加保額，而意外發生前又知道咗月嘅身世，令喬懷疑呢單唔係一單意外……然嘅媽媽亦懷疑月，所以搵女警楊忻曉幫手，曉揭發月同喬嘅身世，原來曉係當年案件嘅其中一個受害者。
李寶珊小學讀香港道教聯合會純陽小學，中學讀馬鞍山聖若瑟中學，大專就先後讀香港專業教育學院觀塘分校平面設計課程同埋香港知專設計學院展覽設計學高級文憑課程。佢2017年喺無綫節目《#後生仔傾吓偈》做節目主持而開始出名，綽號「細孖」，2019年7月退出。
嘉禾大廈大火係香港2008年8月10號一宗大火，地點喺九龍旺角，彌敦道西側嘅嘉禾大廈。消防處喺中午12點16分將火警升做五級。大火4死55傷，死者包括兩名殉職嘅消防員。呢宗大火係香港21世紀第一單五級大火，對上一次係1996年嘉利大廈大火。
大火源於旺角彌敦道687號，嘉禾大廈閣樓一間夜總會。喺香港時間2008年8月10號，上晝9點20分突然起火，大量濃煙，沿著大廈裏便樓梯，湧上高層單位，即係產生煙囪效應。加上大廈通道狹窄，內部聚熱難耐，難以救援。
正午12點，署理九龍副消防總長劉志豪話救出咗60人，其中18人要送院，嗰時重有人致電求救。消防處喺12點派出200名消防員，同埋40架消防車撲救。由於現場溫度好高，撲救困難，消防處喺中午12點16分，將火警升為五級。
下晝1點，消防員動用咗三條消防喉，同五隊煙帽隊繼續撲救。消防出動多架救護車，分別將47名傷者送咗去三間醫院治理，之前昏迷嘅兩名消防員，送院證實死亡。一點半，保安局局長李少光同消防處處長盧振雄親身到火場視察。
消防處當日下令全港消防局下半旗致哀，而三名受傷消防員已全部出院。另外，消防處職工總會會繼續跟進消防員死後事宜，為兩個死者設立慰問金戶口，同埋發短訊畀員工，希望佢哋收拾心情。消防處，初步知道兩個殉職消防員事發時，用晒身上所有安全裝備，真正死因，有待部門成立專責小組，調查防煙門同其因素。
消防處處長盧振雄，喺大火當日下晝3時話發表初步調查，認為火警無可疑。消防員搶救時，發現夜總會防煙門畀人鎖咗。火警主要發生喺閣樓舞廳，同1字樓卡拉OK，而嗰度並無防煙門，煙同熱力由缺口漫延至上層。現正研究消防裝置，係咪畀人改過以至失效。
2018年1月11號晏晝，民進黨高雄市長黨內初選競爭激烈，五個參選人之一嘅立法委員劉世芳，突然宣布退選，外界都嚇咗一跳，過去外界一直認為佢係現任市長陳菊嘅接班人，表態要選初選以來陳菊多次幫佢公開站台，私底下亦成日陪佢周圍走，不過就響陳菊出書之後書入面嘅事實不符嘅爭議，引來黨友窮追猛打，加埋劉世芳嘅民調，唔理係出面定黨入面，始終唔見起色，最後只能選擇退選。
1964年7月6號，喺九龍油麻地志和街嘅「百老匯酒店」502號房，少新權同其它梨園子弟鄧偉凡、何驚凡、蕭仲坤、林蛟、蘇少棠、陳錦棠、白龍珠同埋羅家權等組成長期性嘅「先生俱樂部」，性質係聯絡感情同守望相助，談古說今，研究傳統藝術同埋打蔴雀。
1965年12月27號入咗伊利沙伯醫院留醫，到1966年1月6號轉到九龍醫院。3月22號凌晨3點，喺九龍醫院因高血壓症病逝，享年62歲3月23號下晝3時，喺九龍殯儀館舉殯，遺體葬九龍長沙灣天主教墳場。
路易斯·菲聶皮·史高拉利，巴西嗰邊叫菲利砲，英文界又叫菲爾·史高拿利或大菲爾，廣州媒體一般簡稱做史高拿利 ，香港媒體一般簡稱做史高拉利，係巴西嘅一位足球教練，曾經帶過巴西隊攞過2002年FIFA世界盃冠軍同2013年洲際國家盃冠軍。
德芬莫雷拉係巴西律師同政治人，第十任巴西總統，米納吉拉斯州嘅克里斯蒂娜市出世。佢喺1914年至1918年期間出任米納吉拉斯州長。喺1918年當選副總統。由於當選總統羅德列基斯艾維斯病咗，佢喺1918年11月15號代任總統，但莫雷拉都有心理健康問題，權力下放畀佢嘅部長。
西冷喺2010年嗰時嘅人口普查入面，調查過呢個城市有576,961人，重係成個萬丹省入面，第三大人口嘅城市。根據2014年1月份嘅人口普查數據入面，西冷嘅人口數量有643,101人。西冷重係座落有大概15km嘅雅茂德丹勿嘅邊界，而且有時俾人睇成大雅加達嘅一部分。
瑞寶章，日本勳章一類，家下日本寫為瑞宝章。一八八八年，明治廿一年設立。章初分八等，以數字表示，一等至大。自二〇〇三年，平成十五年打後，榮典制度改制，取消七八等，只分六等，兼且換上新名，依次為瑞寶大綬章、瑞寶重光章、瑞寶中綬章、瑞寶小綬章、瑞寶雙光章、瑞寶單光章。
日本勳章之中，瑞寶章至常頒。以勲章授與基準，頒畀成就傑出嘅人，按事難易繁簡、責任大細而分等。領域包括學校做研究、健康護理、社會福祉、從事危險業務、從事極大勞苦業務，以及改善傷殘人生活等等。另外亦包括國與地方管治及公共團體長年功績者。
據喺12世紀初葉成書嘅冰島歷史文獻《冰島人之書》仲有《定居者之書》嘅記載，喺「定居者時代」，由870年去到930年，隨著冰島移民潮而定居嘅維京移民增加，傳統嘅武鬥方式經已唔再適宜解決族群嘅爭拗。借鑒返北歐氏族社會間一路有嘅成年男性聚會、商討重要議題嘅風俗，冰島嘅維京人就喺920年模仿挪威律法，制定咗冰島第一部法典《灰雁法典》。
跟著嘅會議固定每年一次，主要嘅工作就係制定法律、宣判刑事案件，一次會期係兩個禮拜。議會嘅活動一路係持續到1798年。呢個期間冰島喺1262年臣屬挪威，兩個地方到1380年再同歸丹麥管治。冰島議會呢段時間入邊，係慢慢失去咗立法權，而喺1800年俾人撤銷咗。
到咗1845年冰島議會作為丹麥國王嘅咨詢議會得以重建，1874年後又攞到咗部分立法權同財政權。1918年冰島同丹麥簽訂咗聯邦法，約定咗冰島升格做主權國家，但外交事務仲係由丹麥揸fit。到1944年6月16號丹麥聯盟宣佈解散咗，跟著第二日獨立後嘅冰島就頒布咗第一部憲法，宣告冰島共和國嘅成立，冰島議會就實施兩院制，每屆新議會會選出三分一議員組成上院，另外三分二就組成下院，舉行聯席會議就稱呼係聯合院。